
	Nannuttassiissutit 2027-moortut pillugit tusarniaaneq



Nannuttassiissutit 2027-moortut pillugit tusarniaassut matumuuna nassiunneqarpoq. Uumassusililerinikkut siunnersuineq Kitaanut tunngasoq 2028 ilanngullugu atuummat, tusarniaanermi Kitaanut nannuttassiissutit 2026-imut sanilliullugu allannguuteqanngillat. 

Pinngortitaleriffik piujuartitsinermik tunngaveqarluni Tunumi 2026-imi nannuttassatut siunnersuinermik nutartikkamik 2026-mi augustusimi nassiussivoq. Siunnersuutini nutartikkani Tunumi timmisartoq atorlugu nannunik kisitsisimanermit paasisat aammalu Tunumi nanoqatigiiaanit nannuttarineqartartut pillugit aarleqqutigineqartut pillugit nalunaarusiaq ilaatigut aallaavigineqarput.

Misissuinerit nutaat nalunaarusiallu Pinngortitaleriffimmeersut aallaavigalugit Tunumi nannuttassat 2026-imut sanilliullugit allanngortinneqarnissaat siunnersuutigineqarpoq. Tunumi 2026-imi nannuttassanut siunnersuineq nutartigaq ilisimatusarnermit angusaasimasoq susassaqartunit ataatsimut nalilersuiffigineqareerluni nalimmassakkamik 2026-mi augustusimi saqqummiunneqarpoq. 

Kujataanut pisassiissutit  Tunumullu pisassiissutit 2026-mi immikkoortinneqalerput, uumassusililerinermut siunnersuisoqarnissaata tungaanut. Taanna allannguuteqarani 2027-imi ingerlaannassasoq siunnersuutigineqarpoq.

Inatsisitigut tunngaviit
Piniarneq aallaaniarnerlu pillugit Inatsisartut inatsisaat nr. 34, 13. juuni 2023-imeersoq kingornatigullu allannguutit uumasoqatigiit pillugit nalunaarutinut piniarnermik malittarisassaqarfiusunut pingaarnertut inatsisaavoq. Nalunaarut pineqartoq tassaavoq Nannunik piniarneq illersuinerlu pillugit Namminersorlutik Oqartussat nalunaarutaat nr. 5, 6. marsi 2023-imeersoq.
Pisassiissutinik aalajangersaanermi nunat tamalaat akornanni isumaqatigiissutit, uumassusilerisut siunnersuinerat, piniartut atuisullu ilisimasaat kiisalu Piniarneq pillugu Siunnersuisoqatigiinni ilaasortanut kommuninullu tusarniaaneq isiginiarneqassapput.

Pisassiissutit aalajangersaaneq aamma ilisimatuussutsikkut siunnersuineq
Kinguaariinnut tulliuttussanut pisassatigut isumalluutit atorneqarnissaat attatiinnarsinnaajumallugu, uumasoqatigiit killilersukkat pillugit Naalakkersuisut uumassuseqarnikkut siunnersuinernik pissarsiniartarput. Siunnersuineq uumasoqatigiinnut ataasiakkaanut atatillugu suliarineqartarpoq, uumasoqatigiillu qanoq amerlatiginerat, uumasoqatigiinni ataasiakkaani uumassuseqarnikkut pissutsit, piniarneqarnerata sakkortussusaa aamma sumiiffinni uumasut siumorneqarfigisinnaasaanni uumaniarnikkut atugassarititaasut apeqqutaatinneqartarlutik. Piujuartitsineq tunngavigalugu piniarneq attassinnaajumallugu, siunnersuinermi uumasoqatigiiaanik ataasiakkaanik piniarneq qanoq sakkortutigisoq ingerlanneqarsinnaanersoq nalilerneqartarpoq.

Nannunut atatillugit Canadap, Nunavut aamma Kalaallit Nunaata akornanni nanoqatigiiaat ataatsimoorunneqartut pillugit pingaarnersiuilluni tunngavissiaq malillugu Ilisimatuussutsikkut suleqatigiissitaq (Scientific Working Group) kiisalu piujuartitsineq tunngavigalugu atuinissamut Pinngortitaleriffik aqutsisunut siunnersuisartuupput.

Ilisimatuussutsikkut siunnersuineq nutaaq tiguneqareeraangat uumasoqatigiit ataasiakkaarlugit Naalakkersuisut pisassanik aalajangersaasarput. Piniarnermut Naalakkersuisoq uummassusilerituut siunnersuutaat kingulleq aallaavigalugu ukiumut pisassanik aalajangersaasarluni. Kitaanut tunngatillugu siunnersuineq kingulleq 2017-imeersuuvoq, Kitaanullu tunngatillugu ukiuni 2018-2028 atuuttussaalluni. Tunumi nannuttassatut siunnersuineq nutartigaq 2026-mi augustusimi saqqummiunneqarpoq, taannalu 2026 aallarnerfigalugu ukiuni tulliuttuni 14-ini atuuttussaalluni. Kujataani nannuttassat 2026-miit immikkut aalajangersaaffigineqartalerput Kujataanut tunngatillugu ilisimatuussutsikkut siunnersuisoqartalernissaata tungaanut. Pinngortitaleriffiup naatsorsuutigivaa misissuinerit siusinnerpaamik 2029-imi aallartinneqarnissaat, Pinngortitaleriffiup ilisimatusarnermut aningaasaliisoqarsinnaanera qulakkeersinnaassappagu. 

Ukiunut arlaqartunut pisassanik pilersaarusiornerit makkununnga iluaquteqarput:
1. Piujuartitsineq tunngaviginagu pisassiinerit malitsigisaanik CITES-imit aamma EU-mit eqqussuinermut annissuinermullu (suli amerlanerusunik) killilersueratarsinnaanerit pillugit aarleqquteqarnerup annikillisinneqarnissaa.
2. Piniartut pisarisinnaassangatitatik piniarnissaannut naleqqussarsinnaanissaat, periarfissaqarpallu isertitassatut taartaasinnaasunik nassaarnissaannut periarfissinneqarnissaat.
3. Aqutsinermi allaffissornikkut nammatassat annikillisinneqarnissaat, taamaalillutillu isumalluutit akissaajaatinut sunniuteqarnerusumik atorneqarsinnaanissaat.

Uumassusililerinermut atatillugu siunnersuinerup saniatigut Naalakkersuisut pisussaaffigaat nunat tamalaat isumaqatigiissutaasa aamma piniartut atuisullu ilisimasaasa eqqarsaatigineqarnissaat, kiisalu Piniarneq pillugu Siunnersuisoqatigiinni ilaasortat kommunillu tusarniarneqarnissaat. Atuisut ilisimasaat ilanngunneqartarput ilaatigut pingaarnertut kattuffiit attuumassutillit aamma Piniarnermut Siunnersuisoqatigiit ilaasortaat kiisalu innuttaasunik ataatsimiisitsinerit aqqutigalugit, kiisalu siunnersuineq sioqqullugu uumasut piniagaasut pillugit misissuinikkut.

Kalaallit Nunaat CITES-imi (Uumasunik naasunillu nungutitaanissamut navianartorsiortitaasunik nioqquteqarnerup nalunaarsornissaanut nakkutigineqarnissaanillu nunarsuarmiut isumaqatigiissutaat)-imi, tassalu uumasunik naasunillu nungutaanissamut navianartorsiortitaasunik nunani tamalaani avammut nioqquteqarneq pillugu isumaqatigiissut) aamma ”Washingtonimi isumaqatigiissut”-mik taaneqartartumi ilaavoq, taamaalilluni CITES-ip uumasut navianartorsiortinneqartut avammut nioqqutigineqartarnerat pillugu maleruagassaanik malinnittussaatitaalluni.

Pinngortitaleriffik ukiuni arlalinni misissukkat tunuliaqutaralugit naliliivoq NDF-imik (Uumasoqatigiinnut ajoqutaanngitsussatut) allagartaliisoqassasoq, piniarneq siunnersuineq naleqqiullugu appasinnerummat nanoqatigiiaanut tamanut. Taassuminnga atuutsitsilerniarneq suli ingerlanneqarpoq.


Piniartut atuisullu ilisimasaat
Februar 2006-imi Pinngortitaleriffiup ICC-llu kommunini Qaanaami (25-it) aamma Upernavimmi (47-it) nannunniat 72-it apersorpaat, nannut biologi-annut, nannunniarnermut, silap pissusaata allanngoriartorneranut takussutissat, tamakkualu nannunut nannunniarnermullu sunniutaat pillugit ilisimasaat katersorniarlugit. Taamaaliornerminnut tunuliaqutaavoq ukiuni kingullerni piniarnermut nalunaarsuinerniit, qaammataasakkut misissuinerniit, nutaarsiassanillu tusagassiisarfinniit nalunaarutigineqarmat Kalaallit Nunaata avannaata kitaani nannut pisarineqartartut amerliartortut, kiisalu, nalinginnaasumik kiatsikkiartornerup kingunerisaanik silap, immap sikuata, sermit, il.il. allanngoriartornerat.
Nalunaarusiami 2006-imeersumi taamanikkut tassalu ukiut 20-t matuma siorna pissutsit atuarneqarsinnaapput tamakkulu ulluitsinnut sanilliunneqarsinnaanissaat soqutiginarsinnaavoq. Kitaani piniartut atuisullu ilisimasaanik misissuinissamik Pinngortitaleriffik pilersaaruteqarpoq.  Kitaani piniartut atuisullu ilisimasaanik misissuinissat 2027-mi aallartinneqarnissaat Pinngortitaleriffimmit naatsorsuutigineqarpoq. 

Allatut ajornartumik toqutsinerit illersuisariaqarnerlu
Allatut ajornartumik illersuisariaqalernermik aamma illersuisussaatitaanermik tunngaveqartumik nannut nuna tamakkerlugu pisassiissutiniit 4-t illuartinneqassasut, takuuk nannut pillugit nalunaarummi § 5, imm. 2. Taakku pisanut nalunaarutinut ilanngunneqartassapput taamatut pisoqartillugu.

Pisassiissutissatut siunnersuut
Kitaani:
Uumassusilerinermi siunnersuineq 2017-imeersoq malillugu Kitaani ataatsimut nannuttassiissutigineqartut 92-iupput. 

Kane Basinimut (Kane-p Imartornganut) aamma Avannaata Imartaanut uumassusilerinermi siunnersuineq kingulleq juni 2017-mi tunniunneqarpoq, atortussanngortinneqarlunilu 1. januar 2018-imiit. Kalaallit Nunaata, Canadap aamma Nunavut akornanni Nannut pillugit ataatsimoorussamik Kommissionimi oktober 2017-imi Ottawami ataatsimiinnermi Avannaata Imartaani pisassiissutit Kitaanut Nunavummullu 50%/50%-mik avinneqassasut nunat taakkua isumaqatigiissutigaat, taamaasilluni pisassiissutit 80/80-mut inissinneqarlutik. Taanna 2027-imi allanngorani nanginneqassaaq.

Uumassusilerinermi siunnersuinerit aamma qangali pisarineqartartunit paasisat tunngavigalugit Qaanaami piniartut (Kane Basin) iluaquserniarlugit pisassiissutit qulingiluanut qaffanneqarnissaat Kalaallit Nunaata aalajangerpaa. Taakku Kane Basinimi uumassusilerisut ataatsimut siunnersuutaannit quliusunit pisuupput. Taakku allanngortinneqaratik 2027-mi atuutissapput.

Tunu:
Tunumi nanoqatigiinnik misissuinerit annertuut 2014-imi aallartinneqarput aallaqqaataaniillu 2021-mi naammassineqarnissaat pilersaarutaasimagaluarluni, kisianni Covid-19 peqqutigalugu kinguaattoortoqarsimalluni.  Pinngortitaleriffimmit uumassusilerisut misissuinermiit nalunaarusiaq tamakkiisoq august-mi 2026-mi naammassivaat.
Taassuma saniatigut Pinngortitaleriffiup maannakkut annertunerusumik nalilersorpaa pisassiissutit amerlassusai assigiinngitsut aallaavigalugit nanoqatigiinnut qanoq kinguneqarsinnaanersut. Nanoqatigiit misissorneqarnerat taamaalilluni 2026-mi  naammassineqarpoq, Naalakkersuisoqarfiullu qulaani taaneqartut nalunaarutit Pinngortitaleriffimmiit tigusimalerlugit 2026-mut pisassiissutissanut siunnersuinermut pisassiinermilu tunngavigai.
Pisassiissutit atunngitsuukkat 2026-mit pisassiissutinit 2027-mut pisassiissutinut nuunneqarsinnaassapput (carry-over). Pisat 2027-ip aallartinnerani naatsorsorneqareerneranni pisassiissutit nuunneqartussat nalunaarutigineqarumaarput, ilanngaatigineqartussaqarpallu ilanngullugit.

Tunup kujasissortaani nanoqatigiit nutaat immikkoortut pillugit Pinngortitaleriffimmiit 2022-mi ilisimatitsissutigineqarpoq. Nanoqatigiit pineqartut ”ikitsunnguupput” taakkulu pisassiinermi ilaatinneqaratik, aammalu nalunaarut atuuttoq tunngavigalugu eqqissisimatitaallutik. Nanoqatigiiaat pillugit saniatigut sukumiinerusumik misissuisoqaqqikkumaarpoq, ukiuni tulliuttuni ingerlateqqinneqartussamik.

Kitaani
Nannunik pisassiissutissanik amerlassusiineq Kitaani paasisat kingulliit aallaavigalugit amerlassusiligaapput, tusarniaasitsineq aammalu Inatsisartuni politikkikkut UKA2024-mi aalajangersakkat tunuliaqutaralugit.
Kujataani nannuttassat 2025-imi nannunik 6-inik ilaneqarput, taakkua allatut ajornartumik toquttariaqakkaniit aaneqarput, taamaasilluni pisassiissutissat Kujataani tamakkerlugit 10-nngortinneqarlutik. Tamanna 2026-imi pisassiissutini aamma atuussimavoq. Taanna 2027-imi allanngorani ingerlanneqassaaq.
Taamatuttaaq aalajangiisoqarpoq, kommunit ileqqutoqqat malillugit nannunik piniariarfiusartut kajumissaarneqassasut pisassiissutissat ilaat tassunga illuartinneqarnissaat, “kulturikkut pisassiissutitut” taallugit, assersuutigalugu qimusseq atorlugu piniarnermik ingerlataqartuni.
Nanoqatigiiaanut ataasiakkaanut 2027-imut pisassiissutit agguataarnerat ima isikkoqarpoq:

Takussutissiaq 5. Nannuttassiissutit 2027-mi nanoqatigiiaanut agguataarneri.
	Kane Basin (Kanep Imartornga)
	2027

	Qaanaaq
	9

	Katillugit, allatut ajornartumik toquttariaqakkat ilanngullugit
	*9


Nalunaarsugaq *: Pisassiissutini ilaatinneqarpoq allatut ajornartumik nannunik toqutsisariaqarneq (Nannut 4-mat nunarput tamakkerlugu).

	Avannaata Imartaa
	2027

	Savissivik
	24

	Upernavik
	43

	Uummannaq
	6

	Ilulissat
	

	Qeqertarsuaq
	7

	Qasigiannguit
	

	Aasiaat
	

	Kangaatsiaq
	

	Sisimiut
	

	Katillugit, allatut ajornartumik toquttariaqakkat ilanngullugit
	*80


Nalunaarsugaq *: Pisassiissutini ilaatinneqarpoq allatut ajornartumik nannunik toqutsisariaqarneq (Nannut 4-mat nunarput tamakkerlugu).


	Ikersuaq Davis
	2027

	
	3

	Maniitsoq
	

	Nuuk
	

	Paamiut
	

	Katillugit, allatut ajornartumik toquttariaqakkat ilanngullugit
	*3


Nalunaarsugaq *: Pisassiissutini ilaatinneqarpoq allatut ajornartumik nannunik toqutsisariaqarneq(Nannut 4-mat nunarput tamakkerlugu).

	Kujataa
	2027

	Narsaq
	10

	Qaqortoq
	

	Nanortalik
	

	Katillugit, allatut ajornartumik toquttariaqakkat ilanngullugit
	*10


* Pisassiissutini ilaatinneqarpoq allatut ajornartumik nannunik toqutsisariaqarneq (Nannut 4-mat nunarput tamakkerlugu).

Tunu
Tunumi nannuttassiissutit Pinngortitaleriffimmi uummassusilerituut siunnersuinerat kingulleq nutartigaq kiisalu naalakkersuinermik suliallit aalajangiinerat tunngavigalugit agguataarneqartarput.

Pinngortitaleriffiup siunnersuineq nutartigaq august 2026-mi nassiuppaa, Tunumi piujuartitsinermi tunngaveqarluni nannuttassiinissaq pillugu siunnersuineq nutartigaq Naalakkersuisunut ilisimatitsissutigineqarsimasoq naapertorlugu.

Nalunaarusiat "Paasissutissanik amigartunik aallaaveqarluni piniarnermi aporfiusinnaasut nalilersorneri: Tunumi nannut misissuiffigineri" aamma "Tunumi nanoqatigiiaat amerlassusaasa siullermeertumik nalilersorneqarneri" suliaqartunit ataatsimut nalilersuiffigineqarneranut atatillugu ukiumut nannuttassat 83-init 78-inngortinneqarnissaat Pinngortitaleriffiup inassutigaa. Kaammattuutigineqartut ukiuni pingasuni agguaqatigiissillugu 78-inik nannuttassiisoqartarnissaanik aallaaveqarput, tassalu ukiut pingasut  ingerlaneri katillugit 234-t, angutivissat arnavissallu 2:1-iunissaat tunngavigalugu. Aarleqqutigineqarsinnaasut nalilersorneqarnerini angusatigut paasineqarportaaq Tunumi piujuaannartitsineq aallaavigalugu piniartarnissani siunissami ilisimatuussutsikkut nakkutilliissutit atorneqartussat suuneri apeqqutaajumaartut. Nakkutilliisarnerit pitsaasuugaangata pisassat amerlanerunissaanut periarfissat pitsaanerusarput. Pisarineqarsinnaasunut aarleqqutaasinnaasut nalilersornerani pisarineqarsinnaasussat annertussusaanni ilaatinneqartut tassaapput nammineq pisassatut pisat, nanut ajornartorsiutaasut toqutat aammalu inuit piliaanik toqussutaasartut allat. 

Nannut misissuinerup nalaanni misissuiffigineqartup avataaniittut ilaatissinnaajumallugit iluarsiissutitut naatsorsuussaq atorneqarsimasoq Pinngortitaleriffimmit oqaatigineqarpoq. Iluarsiissutitut naatsorsuussaq taanna Tunumi nanoqassutsip missingerneqarsimaneranut suliallit ataatsimut nalilersuineranni kissaatigineqartut naapertorlugit naleqqussarneqarpoq. 
Pisarineqarsinnaasussatut inassutigineqartut allannguutaat nanoqassutsip missingerneqarsimaneranik kisimi aallaaveqarpoq.
HRA-mi/Piniarnermi aarlerinarsinnaasut nalilersorneqarnerini peqassutsimut uuttuutaasut saniatigut allanik allanngortitsisoqanngilaq.

Pinngortitaleriffiup siunnersuinerata nutarterneqarsimanera malitsigisaanik Tunumi 2027-mi nannuttassat 83-init 78-inngortinneqarnissaat inassutigineqarpoq. 

Suliallit ataatsimut naliliinerini Pinngortitaleriffiup massakkut paasissutissaatigineqartut aallaavigalugit pisassat allanngortinneqaqqinnginnissaanik naatsorsuuteqarnera pingaartinneqarpoq. Pingaarutilittut ilanngullugu oqaatigineqassaaq pisarfigineqarsinnaasussatut inassutigineqartunik qaangiisoqarpat NDF-ip pitsaasumik naliliisimanera utertittariaqassammat. NDF-imik naliliinerit pisarineqarsimasunik aallaaveqartarput pisassat aalajangersarneqarsimasut aallaaviginagit.

Kujataani pisassat ilisimaneqartutut Tunumi pisassanit 2026-mi immikkoortinneqalerput. Taamatut pisassanik immikkoortitsilerneq attatiinnassaaq.

	Tunu
	2027

	Ittoqqortoormiit
	46

	Tasiilaq
	32

	Katillugit, allatut ajornartumik toquttariaqakkat ilanngullugit 
	*78


Nalunaarsugaq: Pisassiissutini ilaatinneqarpoq nannunik allatut ajornartumik toqutsisariaqarneq (Nannut 4-mat nunarput tamakkerlugu).

Pisassiissutinik atunngitsuukkanik nuussineq
Ukiup siuliani pisassiissuteqarfiusumi (2026-mi) pisassiissutinik sippuisoqarsimassagaluarpat, aqutsiveqarfimmut pineqartumut pisassiissutinik agguaassisoqareernerata kingorna taakku ilanngaatigineqassapput. Tamanna pissaaq pisanik nalunaarutit immersoriikkat 2026-meersut tamakkerlugit Naalakkersuisoqarfimmi tiguneqareersimalerpata.
	
"Carry-over” - Nannunit pisassiissutit sinneri ukiumi pisassiissuteqarfiusumi 2026-mi pisarinngitsuukkat ukiup tullianut (2027-mut) (amerleriartuutaanngitsumik periuseqarneq malillugu) nuunneqassapput. Ukiumut 2027-mut pisassiiffiusumut naatsorsuinerit naammassillugit suliarineqareeriarpata, tamanna pillugu Naalakkersuisoqarfik ilisimatitsissummik kommuninut ingerlaannaq nassiussuissaaq.

Ukiumut 2026-imut sanilliullugu allannguutit:
Pisassiissutit nalimmassarneqarput 83-init 78-inut uumassusilerusunit siunnersuut nutaaq tunngavigalugu.
2026-mi pisassiissutinut sanilliullugu 2027-mut sumiffinni ukunani Kane Basin, Avannaata Imartaani, Ikersuaq Davis aammalu Kujataani allannguisoqanngilaq. 

Tusarniaanermut piffissaliussaq
APNIPN-imit tusarniaanermut piffissaliussatut tallimanngorneq ulloq 20. novembari 2026 killigitinneqarpoq.

Akissuteqannginneq siunnersuummik nassiunneqartumik matuminnga akuersinertut isigineqassaaq. Tusarniaanermut piffissaliussap sivitsorneqarnissaa periarfissaanngilaq.

Tusarniaanermit akissutit uunga nassiuteqquneqarput: apn@nanoq.gl imaluunniit faxikkut faxip normua 34 53 55.



Inussiarnersumik inuulluaqqusillunga
Med venlig hilsen


Paninguak` Bendtsen
E-mail: pabn@nanoq.gl
Oq. toqq/Tlf. direkte 34 58 46

